**Styrkelse af civilsamfundets rolle til at hjælpe ofre for negativ social kontrol og æresrelaterede konflikter**

**§ 14.69.08.10.**

**Ansøgningsfristen er den 16. juni 2025**

U:\Udlændinge-, Integrations- og Boligministeriet\Jobs\6364_Rapportskabelonen\Received\Kronemonster.emf

**Udlændinge- og Integrationsministeriet**

*Styrelsen for International Rekruttering og Integration*

*Carl Jacobsens Vej 39*

*2500 Valby*

*Telefon: +45 7214 2000*

*E-mail: siri@siri.dk*

*www.nyidanmark.dk*

**-2025-**

Indhold

[1 Puljens formål og baggrund 3](#_Toc194921516)

[Baggrund 3](#_Toc194921517)

[Formål 3](#_Toc194921518)

[2 Puljens målgruppe 3](#_Toc194921519)

[3 Ansøgerkreds 3](#_Toc194921520)

[4 Forventede resultater i projektperioden 4](#_Toc194921521)

[5 Evaluering og dokumentation 4](#_Toc194921522)

[6 Krav til ansøgning og vurderingskriterier 4](#_Toc194921523)

[7 Tilskudsberettigede aktiviteter 6](#_Toc194921524)

[Der kan søges om støtte til følgende aktiviteter 6](#_Toc194921525)

[Der kan ikke søges tilskud til 6](#_Toc194921526)

[8 Praktiske oplysninger og ansøgningsproces 6](#_Toc194921527)

[Informationsmøde 7](#_Toc194921528)

[Ansøgning via portalen 7](#_Toc194921529)

[Sagsgangsbeskrivelse 7](#_Toc194921530)

[Budget 7](#_Toc194921531)

[Enhedspriser 8](#_Toc194921532)

[Transportudgifter 8](#_Toc194921533)

[Materialeanskaffelser 8](#_Toc194921534)

[Noter til budgettet 8](#_Toc194921535)

[Moms 8](#_Toc194921536)

# Puljens formål og baggrund

Baggrund

Styrelsen for International rekruttering og Integration (SIRI) udbyder puljen ”Styrkelse af civilsamfundets rolle til at hjælpe ofre for negativ social kontrol og æresrelaterede konflikter”. Puljen er oprettet som led i regeringens styrkede indsats mod negativ social kontrol og parallelsamfund, *Et frit liv i Danmark.* Der er samlet afsat 3,4 mio. kr. til puljen, som dækker perioden fra medio 2025 til medio 2027. Alle projekter skal være afsluttet inden for den angivne tidsramme.

Unge, der oplever negativ social kontrol eller æresrelaterede konflikter, står ofte meget alene. Det kan være svært at dele med familie og venner, da det ofte er familien, netværket eller det religiøse bagland, der udøver kontrollen.

Formål

Puljens formål er at støtte civilsamfundsorganisationer, der kan hjælpe personer med at bryde ud af ekstreme religiøse fællesskaber præget af stærke æresnormer herunder med et fokus på drenge og unge mænd, som er udsat for æresrelaterede konflikter og negativ social kontrol.

# Puljens målgruppe

Puljen er tiltænkt to målgrupper af borgere, som har såvel særskilte som overlappende udfordringer. Det drejer sig om henholdsvis:

1) borgere, der ønsker at bryde ud af ekstreme religiøse fællesskaber præget af stærke æresnormer, fx kristne og muslimske miljøer

2) drenge og unge mænd udsat for negativ social kontrol og æresrelaterede konflikter.

For begge målgrupper kan der være perioder med pendulering ind og ud af ekstreme religiøse fællesskaber, hvor nogle ønsker en fortsat kontakt med familie og bagland, og hvor andre ønsker et opgør og brud. Puljen skal tage højde for de to målgruppers forskellige behov uanset, om de pendulerer eller har brudt kontakt.

# Ansøgerkreds

Puljen kan ansøges af civilsamfundsaktører. Det kan både være organisationer, der har solid erfaring i arbejdet med målgrupperne og indsatser, der modvirker æresrelaterede konflikter og negativ social kontrol, og nyere mindre organisationer, som eksempelvis vil benytte nye og innovative metoder til at nå målgrupperne, men endnu ikke har stor erfaring eller har opbygget større organisatorisk kapacitet. Ansøgere kan enten søge som enkeltstående organisation eller som en del af et konsortium bestående af flere aktører, der samarbejder om projektet for at sikre synergi på tværs af foreningerne og målgrupperne.

Hvis projektet søges som konsortium, skal ansøgningen indeholde:

* En tydelig rolle- og ansvarsfordeling mellem aktørerne
* Beskrivelse af samarbejdsstrukturer og forventet bidrag fra hver aktør.

# Forventede resultater i projektperioden

Puljemidlerne skal anvendes til at udvikle, etablere og drive specialiseret rådgivning og støtte til borgere, der ønsker at bryde ud af ekstreme religiøse fællesskaber præget af stærke æresnormer, fx kristne og muslimske miljøer, samt drenge og unge mænd udsat for negativ social kontrol og æresrelaterede konflikter.

Aktiviteterne i tilbuddet skal bidrage til puljens overordnede formål om at styrke indsatsen mod negativ social kontrol og støtte borgere i at skabe en tryg og bæredygtig tilværelse. Indsatserne skal omfatte tilbud om støtte og rådgivning (fx telefonisk rådgivning, samtaler og/ eller gruppeforløb) og skal tage højde for borgernes psykosociale, sociale og praktiske behov herunder de særlige sikkerhedshensyn, som gør sig gældende for målgrupperne grundet kontrol, trusler og vold fra familie og bagland.

Indsatsen skal desuden kunne brobygge til relevante tilbud fx hos sikkerhedskonsulenterne eller i kommunalt regi.

Forventede resultater i projektperioden:

* Etablering og/eller videreførelse af en rådgivningsfunktion med specialiseret rådgivning til målgrupperne
* Udvikling af metoder og redskaber (individuelt og gruppevis), der styrker målgruppernes muligheder for at leve et frit og selvstændigt liv
* Minimum 200 henvendelser i projektperioden fra målgrupperne, fagpersoner og andre interessenter (der forventes et mindre antal henvendelser i udviklingsfasen)
* Minimum 100 henvendelser munder ud i forløb for målgrupperne (individuelt eller gruppevis) i projektperioden (der forventes et mindre antal forløb i udviklingsfasen)
* Indsatsen skal understøtte outreach-indsatser og kommunikation, der skaber opmærksomhed om målgruppernes udfordringer

# Evaluering og dokumentation

Modtageren af midler skal hvert år deltage i et opstartsmøde med SIRI, hvor projektets mål og forventninger for det kommende år gennemgås. Derudover afholdes et årligt statusmøde, hvor fremdrift og målopfyldelse drøftes. Modtageren skal også indsende en årsrapport, der opsummerer årets aktiviteter, resultater og eventuelle justeringer.

Ved afslutningen af projektperioden skal modtageren udarbejde en samlet slutrapport, der redegør for projektets gennemførelse, opnåede resultater og væsentlige erfaringer.

Det forventes, at ansøger allerede i ansøgningen gør sig konkrete overvejelser om, hvordan projektets mål og resultater vil blive dokumenteret, da dette danner grundlag for den resultatkontrakt, der indgås med SIRI ved projektstart. Dette skal beskrives i ansøgningen (se afsnit 6. om krav til ansøgning og vurderingskriterier).

# Krav til ansøgning og vurderingskriterier

Det er en forudsætning for at få støtte fra puljen, at projektets formål ligger inden for puljens formål. Ved fordeling af støtte til projekterne vil der blive lagt vægt på nedenstående 4 vurderingskriterier og forholdsmæssige vægtning. I forbindelse med vurderingen scores den enkelte ansøger på en skala fra 1-5 jf. tabellen nedenfor. 1 point: Lever ikke op til kriteriet og 5 point: Lever i høj grad op til kriteriet.

De enkelte kriterier er uddybet nedenfor.

|  |  |
| --- | --- |
| **Vurderingskriterier** | **Vægtning** |
| 1. Projektets overensstemmelse med opslagets formål, herunder projektets relevans og faglige kvalitet | 40 pct. |
| 1. Kvalifikationer hos ansøger samt hos eventuelle samarbejdspartnere, herunder kompetencer og organisering | 15 pct. |
| 1. Projektets tilgængelighed, rækkevidde og forventede effekt i forhold til definerede målgruppe(r), herunder sammenhæng mellem valg af formidlingsformat(er) og projektets formål og definerede målgruppe(r) | 25 pct. |
| 1. Projektets budget og realiserbarhed i forhold til projektets omfang, tidsplan og målsætninger | 20 pct. |

**1) Projektets overensstemmelse med opslagets formål, herunder projektets relevans og faglige kvalitet**

* Redegør for, hvordan indsatsen bidrager til puljens formål og skaber forandring for målgrupperne.
* Beskriv målgrupperne for tilbuddet og angiv kort, hvem der forventes at deltage, herunder det forventede antal.
* Beskriv evt. geografisk afgræsning samt baggrunden herfor.
* Beskriv den konkrete indsats, herunder:
  + Hvordan ansøger vil rekruttere målgrupperne
  + Hvordan ansøger vil opbygge og sikre drift af tilbud til målgrupperne
  + Hvordan ansøger vil sikre, at der løbende tages hånd om de særlige problemstillinger, der knytter sig til borgere, der ønsker at bryde med negativ social kontrol, æresrelaterede konflikter og ekstrem religiøse fællesskaber
  + Hvordan indsatsen tager højde for de to målgruppers forskellige behov uanset, om de pendulerer eller har brudt med familie/bagland
  + Hvordan ansøger vil sikre løbende risikovurdering af målgrupperne og håndtering af dette i tilbuddet til målgrupperne (sikkerhedsskabelse)
  + Hvordan ansøger løbende vil opkvalificere og supportere medarbejdere i indsatsen
  + Hvordan indsatsen tænkes sammen med øvrige indsatser i regi af Et frit liv i Danmark samt øvrige indsatser på æresområdet. Derudover skal der redegøres for hvordan projektet forankres efter projektperiodens udløb.

**2)** **Kvalifikationer hos ansøger, samt hos eventuelle samarbejdspartnere, herunder kompetencer og organisering**

* Beskriv projektets organisering, rolle- og ansvarsfordeling
* Redegør for aktørernes relevante erfaring og kompetencer
* Angiv eventuelle samarbejdspartnere og deres rolle i projektet.

**3) Projektets tilgængelighed, rækkevidde og forventede effekt i forhold til definerede målgruppe(r)**

* Redegør for, hvordan indsatsen tilrettelægges, så der er mest effekt for flest mulige i målgruppen
* Beskriv, hvordan projektets mål og resultater forventes dokumenteret. Overvej i den forbindelse, hvordan projektets mål kan indgå i en resultatkontrakt med SIRI
* Redegør for, hvordan der rapporteres på fremdrift, herunder i form af årlige obligatoriske statusmøder med SIRI, samt udarbejdelse af en samlet slutrapport ved projektets afslutning.

**4) Projektets budget og realiserbarhed i forhold til projektets omfang og målsætninger**

* Oplist de konkrete leverancer og milepæle for projektet
* Fremlæg et budget, der viser fordelingen af midler på aktiviteter, personale og evaluering
* Beskriv projektets realiserbarhed: Der skal vedlægges en tidsplan og redegøres kort for, hvordan projektets mål, aktiviteter og budget hænger sammen. Det skal fremgå, at projektet realistisk kan gennemføres inden for den angivne periode og med de ansøgte midler.

# Tilskudsberettigede aktiviteter

Der kan søges om støtte til følgende aktiviteter

* Løn til medarbejdere i forbindelse med deltagelse i projektet. Lønudgifterne må ikke være hø­jere end det, der er aftalt i de statslige overenskomster for tilsvarende arbejde
* Lovpligtige forsikringer, herunder arbejdsskadeforsikringer
* Udgifter til transport i egen bil og/eller offentlig transport
* Forplejning
* Udgifter til formidling
* Udgifter til aktiviteter i projektet
* Revisionsudgifter
* Mindre materielanskaffelser. Der kan ydes tilskud til materielanskaffelser op til 50.000 kr. pr. år
* Andet, der anses for at være afgørende for gennemførelsen. Hvorvidt udgiften er tilskudsberettiget, beror på en konkret vurdering fra Styrelsen for International Rekruttering og Integration.

Der kan ikke søges tilskud til

* Aktiviteter i udlandet
* Materialeanskaffelser over 50.000 kr.
* Anskaffelse af fast ejendom
* Anlægsudgifter (fx ombygning og renovering)
* Dækning af underskud
* Aktiviteter der fuldt ud er finansieret fra anden side
* Støtte til enkeltpersoners underhold
* Anskaffelse af bil
* Gaver.

# Praktiske oplysninger og ansøgningsproces

Ansøgningsfristen er den 16. juni 2025. Ansøgninger modtaget efter denne dato vil ikke blive behandlet. Ansøgerne kan forvente svar på ansøgningen senest den 30. juni 2025.

Faglige spørgsmål om puljen kan stilles til kan stilles til Hanne Gyberg, pr. e-mail: hagyb@siri.dk.

Informationsmøde

Der afholdes et online informationsmøde om puljen den 13. maj kl 14.30 til 16.00. Informationer og tilmelding kan findes på: [www.nc-maerk.dk](http://www.nc-maerk.dk)

Spørgsmål om administration af puljen - herunder proces og økonomi - kan sendes til e-mail [pulje@siri.dk](mailto:pulje@siri.dk).

Ansøgning via portalen

Ansøgning til puljen sker via ministeriets ansøgningsportal og forudsætter, at du har en MitID Erhverv medar­bejdersignatur. **Der kan ikke søges med personligt/privat MitID**.

Sagsgangsbeskrivelse

Udfyld puljens ansøgningsskema og budgetskabelon. Gem derefter begge dele som filer på din compu­ter.

* Portalen kan tilgås via følgende link: <https://portal.siri.dk/SIRI_Dashboard/Login/>
* Hvis det er første gang, du benytter portalen, skal du oprette en profil ved at udfylde adressefelter mm.
* Klik derefter på Mine ansøgninger og Opret ansøgning. Vælg puljen inde på portalen og vælg Op­ret ansøgning
* Udfyld projekttitel og vælg Næste
* Vedhæft udfyldt ansøgningsskema og udfyldt budgetskema ved at vælge tilføj filer, find filerne og vælg Åbn.
* Vælg herefter Indsend
* Du har nu indsendt din ansøgning. Du får en besked om det tildelte journalnummer. Et kvitteringsbrev vil automatisk være sendt til e-Boks.

Budget

I forbindelse med ansøgning om støtte fra Udlændinge- og Integrationsministeriets puljer skal der ud­arbejdes et budget for projekterne, der ansøges om støtte til. Det er en forudsætning for at modtage puljetilskud fra Styrelsen for International Rekruttering og Integration (SIRI), at tilskudsmodtager har udarbejdet et budget ved at udfylde SIRIs aktuelle budgetskabelon. Budgettet skal dække hele projektperioden og skal indeholde alle forventede udgifter <https://siri.dk/tilskud-puljer-og-udbud/puljer/>. Budgettet udfyldes og sendes sammen med ansøgningen via ansøgningsportalen.

Budgettet skal indeholde en opdeling mellem lønudgifter og øvrige udgifter.

*Fastsættelse af lønniveau*

Lønudgifter skal budgetteres med antal timer og sats pr. time for ansatte medarbejdere og/eller time­lønnede eksterne konsulenter mv. Lønniveauet må ikke være højere end det, der er aftalt i de statslige overenskomster for tilsvarende arbejde. Det er vigtigt, at alle lønudgifter i budgettet skal specificeres, fx med antal personer, arbejdstimer, timesatsen og funktioner. Jf. Økonomistyrelsens vejledning, *når lønudgiften indregnes på grundlag af en beregnet timesats, skal der anvendes en beregningsteknisk årsnorm på 1.642 timer for den beregnede timesats. Årsnormen svarer til et årsværk på 1.924 timer fraregnet ferie og søn-/helligdag*. Bemærk, at der skal foretages timeregistrering. SIRI skal til enhver tid kunne indhente dokumentation for timeregnskab, hvis behovet opstår.

*Overheadudgifter*

Tilskudsmidler kan anvendes til udgifter til overhead, som kan opgøres til 18 pct. af de tilskudsberettigede direkte lønudgifter. Overheadudgifter omfatter typisk lønomkostninger til generel ledelse og støttefunktioner samt fælles driftsomkostninger til fx husleje og IT, jf. Økonomistyrelsens vejledning *Regelgrundlag for generelle fællesomkostninger.*

Enhedspriser

Alle udgiftsposter skal så vidt muligt udspecificeres i antal enheder og pris pr. enhed. Hvis projektet fx indebærer afholdelse af to konferencer inden for det samme projektår, og hver konference koster 100.000 kr., anføres to enheder á 100.000 kr.

Transportudgifter

Transportudgifter skal fordeles på følgende to udgiftsposter:

* Offentlig transport
* Transport i egen bil, som skal budgetteres med antal kilometer og takst pr. km.

Vi gør opmærksom på, at udgifter til transport i egen bil højst kan udgøre statens almindelige takst pr. km (den lave sats), jf. Cirkulære om Satsregulering for tjenesterejser. I kan finde cirkulæret og anden relevant information på Medarbejder- og Kompetencestyrelsen cirkulære om [Satsregulering pr. 1. januar 2025 for tjenesterejser](https://cirkulaere.medst.dk/media/up4agz1z/039-24.pdf), bilag 1.

Materialeanskaffelser

Med mindre særlige forhold taler derfor, kan udgiften til materialeanskaffelser som udgangspunkt ikke overstige 50.000 kr. i hvert projektår. Der bør altid udarbejdes en note til budgetposter, som vedrører materialeanskaffelser.

Noter til budgettet

Der bør udarbejdes forklarende noter til de udgiftsposter, som anføres i budgettet. Hvis en af budgetposterne fx er ”netværksmøder”, kan noten indeholde oplysninger om forventet antal deltagere, pris pr. deltager til forplejning mv. Noten skal således dels klarlægge indholdet af den enkelte aktivitet og dels klarlægge forudsætningerne for udgiftens størrelse.

Det er vigtigt, at følgende oplysninger angives i udfyldelse af budgettet:

* Projektets titel
* Ansøgers identifikation (CVR-nummer)
* Ansøgers navn, adresse og e-mail
* Navn på tilskudsansvarlig.

Moms

Som hovedregel dækker tilskud købsmoms og budgetskabelonen skal således udfyldes inkl. moms.

Der er dog undtagelser, idet tilskudsmodtagere, der er omfattet af en momskompensationsordning eller på anden vis vil få dækket eller afløftet momsen, skal udfylde eksklusiv købsmoms, såfremt de er omfattet af pågældende refusionsmulighed. Dette gælder fx for:

* Statsfinansierede selvejende institutioner omfattet af Bekendtgørelse om momskompensation for erhvervsrettet uddannelse, institutioner for almengymnasiale uddannelser og almen voksenuddannelse, erhvervsakademier, professionshøjskoler m.fl.
* Universiteter, jf. § 23 i Universitetsloven
* Øvrige statsfinansierede selvejende institutioner, der har adgang til momsrefusion via Finansministeriets momspulje. (Jf. Budgetvejledningens pkt. 2.4.7 Ikke-fradragsberettiget købsmoms)
* Kommunale og regionale tilskudsmodtagere omfattet af Bekendtgørelse om momsrefusionsordning for kommuner og regioner.